recursal/SuperWikiNEXT-32B huggingface dataset:
Gustáv Zoch
**Gustáv Zoch** (\* 3. júl 1884, Cerovo - † 10. február 1924, Bratislava) bol slovenský evanjelický kňaz, náboženský spisovateľ, dramatik.

Jeho otec bol Stanislav Zoch, matka Paulína rod. Leustachová a brat Samuel Zoch.

Životopis
---------

Základy vzdelania získal u otca, študoval na gymnáziu v Banskej Bystrici, Petrinji a v Soprone, kde maturoval, teológiu v Bratislave, 1909 ordinovaný za kňaza. Kaplán u Jána Slávika v Dačovom Lome, evanjelický farár v Hodruši, v Lubine, po 1918 dekan považsko-novomestského školského okr. seniorálny presbyter a vnútromisijný referent nitrianskeho seniorátu. Agilný nar. ľudovýchovný, kultúrny a osvetový pracovník. Prostredníctvom prednášok propagoval moderné formy hospodárstva, zvlášť ovocinárstva, iniciátor ochotníckeho divadla. Autor divadelnej hry, spoluautor a zostavovateľ kázní. Publicistické aktivity orientoval na náboženské otázky evanjelický cirkvi, jej školstva a histórie, náboženskej výchovy. Zverejňoval cirkevné a svetské aktuality z nitrianskeho seniorátu, výsledky osvetovej a ľudovýchovnej práce.

Pamiatky
--------

* báseň M. Braxatorisa-Sládkovičovho Nad rakvou Gustáva Zocha, evanjelického farára lubinského (Stráž na Sione, 32, 1924, č. 3, s. 23-25).

Dielo
-----

* *Z otroctva k slobode*, Bratislava roku 1920

Literatúra
----------

* Slovenský biografický slovník

Externé odkazy
--------------

* Záznam o narodení a krste v matrike riadok 10; pokrstený ako Gusztáv Cziril Czoch
* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * ISNI: 0000000055672219
* LCCN: no90011179
* NK ČR: jn20010420059
* SNK: 166730
* VIAF: 56170869
* WorldCat: lccn-no90011179
**Kaskádové vrchy** (nesprávne *Kaskádové pohorie*; po angl. **Cascade Range**; skrátene **Cascades**, kanadská časť sa nazýva aj **Cascade Mountains** alebo **Canadian Cascades**), je horské pásmo, tiahnúce sa v smere juh-sever po západnom pobreží Severnej Ameriky, od severnej Kalifornie, cez Oregon a Washington až po rieku Fraser v Britskej Kolumbii v Kanade. Z Európanov preskúmal pohorie ako prvý kapitán George Vancouver, ktorý aj pomenoval viacero štítov. Neskôr prešla cez pohorie expedícia Lewisa a Clarka, využila pritom rieku Columbia.

Kaskádové vrchy sú zaujímavé výskytom sopečnej činnosti (jediným na území kontinentálnych USA - bez Havajských ostrovov a Aljašky). Nachádzajú sa tu vyhasnuté, ale aj aktívne sopky (Rainier, Hood, Shasta, Lassen Peak, Saint Helens atď.). Kaskádové vrchy sú súčasťou tichomorského prstenca sopiek, nazývaného Ohnivý kruh. Pre pôvodných obyvateľov Ameriky sú nevyčerpateľnou studnicou povier a mýtov, taktiež sú domovom jedného z mýtických zvierat - Bigfoota.

Geografia
---------

Juh pohoria je nižší (priemer 1 500 m) a užší (30 – 50 km), sever je naopak vyšší a širší. Pohoriu dominujú sopky, ktoré často prevyšujú okolité vrchy až dvojnásobne – nazývajú sa aj *High Cascades* (doslova „vysoké kaskády"). Najvyšší vrch je Mount Rainier (4 392 m). Najvyššie štíty v severnej časti pohoria sú pokryté celoročným ľadom.

### Vodstvo

Cez Kaskádové vrchy sa predierajú dve rieky: v americkej časti rieka Columbia a v kanadskej Fraser. Rieka Columbia tiekla územím ešte skôr a ako sa pohorie postupne zdvíhalo, prerezávala ho a vytvorila nádherné scenérie.

Geológia
--------

Pohorie sa začalo formovať v pliocéne. Jeho vznik, ako aj pretrvávajúca vulkanická aktivita je zapríčinená subdukciou platne Juan de Fuca pod severoamerickú platňu. Pred 50 miliónmi rokov tvorila platňa *Juan de Fuca* minikontinent, ktorý sa neskôr spojil so Severnou Amerikou.

Chránené územia
---------------

V pohorí sa nachádzajú štyri národné parky a veľa iných chránených území.

* Lassen Volcanic National Park
* Crater Lake National Park
* Mount Rainier National Park
* North Cascades National Park

Galéria
-------

* Stratovulkán AdamsStratovulkán Adams
* Stratovulkán Glacier PeakStratovulkán Glacier Peak
* Stratovulkán Saint HelensStratovulkán Saint Helens
* Stratovulkán ShastaStratovulkán Shasta
* Sopečný dóm Lassen PeakSopečný dóm Lassen Peak
* Stratovulkán CayleyStratovulkán Cayley
* Rieka Columbia, pretínajúca pohorieRieka Columbia, pretínajúca pohorie
* Odraz stratovulkánu Mount Hood vo vodách jazera TrilliumOdraz stratovulkánu Mount Hood vo vodách jazera Trillium

Iné projekty
------------

Commons
* Spolupracuj na Commons Commons ponúka multimediálne súbory na tému **Kaskádové vrchy**

Externé odkazy
--------------

* Lesy centrálnych a južných Kaskád (po anglicky)
* Lesy východných Kaskád (po anglicky)
* Knižnica Washingtonskej Univerzity - Digitálna kolekcia (po anglicky)

Súradnice: 45° 22′ 25″ s. š. 121° 41′ 02″ z. d.
Symbol rozcestia O iných významoch výrazu *Kabala* pozri *Kabala (rozlišovacia stránka)*.

Strom života
**Kabala** (z hebr. "prijatie, schopnosť duše pochopiť nadprirodzené idey, tradícia") je mystický smer v židovskej filozofii, ktorý sa ňou vinie od počiatku a výrazné miesto nadobúda v 9. stor. až 13. storočí.

V kabale dominuje problematika kozmologická. Pojem kabaly je strešný pojem rôznych spôsobov priblíženia sa k bohu prostredníctvom koncentrácie na modlitbu, ponorením sa do seba alebo vykonávaním mystických praktík. Teoretická kabala sa usiluje o poznanie, praktickej kabale ide o mágiu, vytváranie amuletov, o praktické dôsledky gematrie.

Cieľom praktickej kabaly bolo často urýchlenie príchodu Mesiáša na zem. Kabalisti študovali rôzne možnosti označenia boha, mnohosť božieho zjavenia a jednotu v jeho pozadí (kabala je v tomto zmysle monistická) (Boh#Kabala). Stvorenie má stupne a svet je rozdelený na duchovné sféry (sfira).

Sféry, ktoré sú nám najbližšie, majú vlastnosti prístupné nášmu chápaniu; čím sú sféry bližšie k bohu, tým sú pre nás nepochopiteľnejšie. Medzi sférami existuje komunikácia v oboch smeroch. Človeku sa v systéme sfér pripisuje nezastupiteľná funkcia ako udržiavateľovi existencie sveta. Prvý človek bol nebeský, čistý a vládol prírode. V jeho duši boli zastúpené duše všetkých neskorších ľudí. Kabala verí v prevteľovanie. Dejinný vývoj vedie k zhmotneniu sveta prostredníctvom hriechu. 

Dnešný svet má narušenú prirodzenú rovnováhu komunikácie medzi jednotlivými sférami, tento stav sa napraví po príchode Mesiáša. Zlo vzniklo rozbitím sefirot, ktoré boli obalmi alebo nádobami udržiavajúcimi božské prvotné žiarenie. Rozbitie spôsobilo zhmotnenie sveta, ale na všetkých črepinách zostali zvyšky prvotného žiarenia. Boh sa odráža vo všetkom, dokonca aj v zle.

Ďalšia literatúra
-----------------

* SCHOLEM, Gersholm. *Hlavní proudy židovské mystiky*. Preklad Martin Machovec. 1. vyd. Praha : Argo, 2017. 543 s. (Logos; zv. 12.) ISBN 978-80-257-2430-9.

Iné projekty
------------

Commons
* Spolupracuj na Commons Commons ponúka multimediálne súbory na tému **Kabala**

Externé odkazy
--------------

* FILIT – zdroj, z ktorého pôvodne čerpal tento článok.
**Česko-slovenskí Namíbijci** či **Namíbijskí Česi** (čes. *Namibijští Češi*) bola skupina detí z Namíbie, ktorá bola evakuovaná do Česko-Slovenska v čase namíbijskej vojny za nezávislosť. Kvôli bojom v Namíbii stáli desiatky utečeneckých táborov, v ktorých vyrastalo alebo sa priamo narodilo mnoho detí. Oslobodenecké hnutie SWAPO malo podporu krajín východného bloku vrátane Česko-Slovenska. Hnutie požiadalo česko-slovenskú vládu o azyl a vzdelanie namíbijských detí sužovaných vojnou, a tak sa do Česko-Slovenska dostalo vyše sto detí.

História
--------

Dňa 15. novembra 1985 dorazilo 56 detí na zámok v Bartošoviciach na Novojičínsku (ostatné deti bývali v iných lokalitách). V tom čase bol zámok prispôsobený funkciám na internátnu školu. Deti prežili idylické detstvo plné hier, výletov, športovania a samozrejme učenia sa nielen češtiny. Tú sa dokonale naučili. V novembri 1989 v Česko-Slovensku skončil komunistický režim a Namíbia o štyri mesiace neskôr vyhlásila nezávislosť. Novo vládnuce hnutie SWAPO začalo ostro naliehať na česko-slovenskú vládu, aby deti vrátila. Praha žiadala záruky, že o nich bude v Namíbii dobre postarané, ale dostala sa pod veľký tlak. Vec vygradovala dokonca diplomatickou roztržkou, keď sa vláda vo Windhoeku vyhrážala, že Česko-Slovensko nechá vyhlásiť v OSN za teroristický štát, ktorý zadržiava ich občanov. Nepomohli ani príhovory českých rodín, ktoré chceli deti adoptovať. Deti sa museli vrátiť späť do svojej rodnej vlasti, avšak bez akýchkoľvek znalostí tamojšieho kultúrneho prostredia. Deti z toho boli traumatizované, a niektoré z nich to poznamenalo po zvyšok života. Prevažná väčšina detí sa v dospelosti do Česka nevrátila.

Referencie
----------

1. ↑  POLÁČEK, Michal. *Komunisté dělali z namibijských dětí Čechy, návrat do Afriky řada nezvládla* [online]. iDNES.cz, 2019-08-19, [cit. 2024-02-04]. Dostupné online. (po česky)
2. ↑   *Pohnutý osud namibijských Čechů neznali ani spolužáci. Po letech jsou opět v kontaktu | Aktuálně.cz* [online]. Aktuálně.cz - Víte, co se právě děje, 2021-06-30, [cit. 2024-02-04]. Dostupné online. (po česky)
3. 1 2   *Pohnutý osud namibijských dětí: Vyrůstaly v ČSSR, milovaly Vánoce. A dodnes umí česky | Aktuálně.cz* [online]. Aktuálně.cz - Víte, co se právě děje, 2021-05-31, [cit. 2024-02-04]. Dostupné online. (po česky)
4. ↑   *Kateřina Mildnerová: Životní příběhy namibijských dětí vychovaných v Československu jsou často velmi temné* [online]. 2021-04-17, [cit. 2024-02-04]. Dostupné online. (po česky)
5. ↑   *přednáška Namibijští Češi – jejich exilová historie, kolektivní identita a pojetí domova, 13. 10. 14:10 | Ústav etnologie* [online]. uetn.ff.cuni.cz, [cit. 2024-02-04]. Dostupné online.
6. ↑   *Antropoložka Kateřina Mildnerová: V současnosti u nás žijí čtyři namibijští Češi - Novinky* [online]. www.novinky.cz, 2020-11-14, [cit. 2024-02-04]. Dostupné online. (po česky)
Súradnice: 48°59′56″S 21°14′20″V﻿ / ﻿48,998832°S 21,239017°V﻿ / 48.998832; 21.239017

Budova knižnice na Hlavnej 99
**Štátna vedecká knižnica v Prešove** (skrátene ŠVK v Prešove) je univerzálna vedecká knižnica, ktorá plní verejnoprospešné funkcie a realizuje verejnoprospešné činnosti. Je kultúrnou a vzdelávacou inštitúciou, ktorá vykonáva knižničnú, bibliografickú, vedeckovýskumnú a dokumentačnú činnosť, poskytuje výpožičné, informačné, reprografické a iné služby, tvorí digitálny obsah o rómskej kultúre. Pri budovaní fondu sa špecializuje na humanitné vedy (pedagogika, jazykoveda, slavistika, história, archívnictvo, výtvarné umenie...). 

Bola zriadená 1. septembra 1952 a sídli na Hlavnej ul. 99 v Prešove. V roku 2019 mala v knižničnom fonde 628 tisíc jednotiek.

Referencie
----------

1. ↑   *Dokumentačno-informačné centrum rómskej kultúry* [online]. portalsvk.sk, [cit. 2022-04-01]. Dostupné online.
2. ↑   *Správa o činnosti a hospodárení za rok 2019* [online]. svkpo.sk, [cit. 2022-04-01]. Dostupné online. Archivované 2022-04-06 z originálu.

Externé odkazy
--------------

* Štátna vedecká knižnica v Prešove
**Starí Maďari** (iné názvy: **Uhri**, **Pramaďari**) je názov kočovného kmeňového zväzu s pôvodnou vlasťou pravdepodobne v oblasti Kaukazu. 

Ich najbližšími príbuznými sú malé národy Mansovia (zastarano: Vogulovia) a Chantovia (zastarano: Ostiaci), žijúce na východ od Uralu na západnej Sibíri pri rieke Ob, kde majú vlastný autonómny okruh Chantyjsko-Mansijsko.

Legendy o údajnej súvislosti Maďarov so Sumermi a Hunmi väčšina vedcov odmieta. V stredoveku si však často ľudia omylom mysleli, že Maďari sú potomkovia Hunov a/alebo Avarov, pretože mali rovnaký kočovnícky a koristnícky spôsob života.

Po príchode do Karpatskej kotliny v počte asi 100 000/200 000/250 000 osôb sa podľa jedného z ich kmeňov - Megyer/Meďer - začali nazývať Maďari.

Etymológia
----------

Meno **Uhor** pochádza zo slovanskej skomoleniny *og(ъ)r-* (bulharo-turkické Ogɘr/Ugɘr) z názvu bulharsko-avarského kmeňového zväzu Onogurov, čo znamená „desať šípov", prenesene desať spojených kmeňov. Počiatočné H- na začiatku slova v niektorých jazykoch (lat. *Hungarus*, angl. *Hungary*, nem. *(H)ungarn*) vzniklo z uvedenej zámeny s Hunmi.

Referencie
----------

1. 1 2  Uhri. In:  *Encyklopédia Slovenska*. 1. vyd. Zväzok VI. T – Ž. Bratislava : Veda, 1982. 776 s. S. 167.
2. 1 2  MAREK, Miloš. *Národnosti Uhorska*. Trnava : Filozofická fakulta Trnavskej univerzity, 2011. 460 s. Dostupné online. ISBN 978-80-8082-470-9. S. 98 – 133.
3. ↑  Maďari. In: NOVOTNÝ, Bohuslav, a kol. *Encyklopédia archeológie*. 1. vyd. Bratislava : Obzor, 1986. 1032 s. S. 503 – 504.

Pozri aj
--------

* Maďari
* Uhorsko
* Arpád
**Streptokok** alebo **streptokokus** (lat. *Streptococcus*) je rod grampozitívnych baktérií z čeľade *Streptococcaceae*. Pod mikroskopom majú guľovitý tvar (kokus). Bunkové delenie u nich prebieha pozdĺž jednej osi, takže keď rastú majú tendenciu vytvárať ohnuté reťaze (na rozdiel od stafylokokov, ktoré sa delia cez viacero osí a vytvárajú tak strapce).

Názov rodu vytvoril v roku 1877 viedenský chirurg Albert Theodor Billroth (1829 – 1894), skombinovaním prefixu „strepto-" (z starogr. στρεπτός - streptos – ľahko skrútený, poddajný), spolu so sufixom „-coccus" (z lat. coccus, z starogr. κόκκος - kokkos – zrno, semeno, bobuľa.)

Väčšina streptokokov je oxidáza-negatívnych a kataláza-negatívnych a viaceré sú fakultatívne anaeróbne baktérie (rastú anaeróbne aj aeróbne)

V roku 1984 bolo viacero baktérií z rodu *Streptococcus* vyčlenených do dvoch samostatných rodov *Enterococcus* a *Lactococcus*. Súčasne rod *Streptococcus* obsahuje viac ako 50 druhov. Bývajú súčasťou mikroflóry v slinách.

Referencie
----------

1. ↑   *streptococcus* [online].. Dostupné online.
2. ↑  Facklam R. What happened to the streptococci: overview of taxonomic and nomenclature changes. *Clin. Microbiol. Rev.*, October 2002, s. 613–30. Dostupné online. DOI: 10.1128/CMR.15.4.613-630.2002. PMID 12364372.
3. ↑   Preliminary analysis of salivary microbiome and their potential roles in oral lichen planus. *Scientific Reports*, 10 March 2016. Dostupné online [cit. 2017-05-06]. DOI: 10.1038/srep22943. PMID 26961389.

Iné projekty
------------

CommonsWikislovník
* Spolupracuj na Commons Commons ponúka multimediálne súbory na tému **Streptokok**
* Spolupracuj na Wikislovníku Wikislovník ponúka heslo ****Streptokok****

Zdroj
-----

*Tento článok je čiastočný alebo úplný preklad článku Streptococcaceae na anglickej Wikipédii.*
doc. RNDr. **Michal Ferianc**, CSc. (\* 25. február 1931, Važec – † 16. november 1998, Bratislava) bol slovenský fyzik.

Životopis
---------

Narodil sa vo Važci. Špecializáciu vysokofrekvenčná fyzika vyštudoval na PFUK (1952–1957). 

Pracovať začal ako inžinier-asistent v Geologickom ústave D. Štúra (1957–1958). Po roku pôsobenia na Katedre fyziky VŠP v Bratislave (1958–1959) pracoval na Prírodovedeckej fakulte UK od r. 1959 až do odchodu do dôchodku (1993). Postupne bol členom Katedry experimentálnej fyziky, Katedry všeobecnej fyziky a napokon Katedry biofyziky a chemickej fyziky. V r. 1971 získal vedeckú hodnosť kandidáta vied a v r. 1979 bol menovaný docentom. 

Zomrel 16. novembra 1998 v Bratislave.

Práca
-----

Zaoberal sa analýzou podmienok kryštalizácie, fázových prechodov a vplyvom prímesných iónov na fyzikálne vlastnosti elektrooptických monokryštálov, vyšetrovaním prímesných centier iónov v monokryštáloch binárnych zložiek metódou EPR. Experimentálne overoval model monokryštálu CdS na základe superhyperjemných interakcií. Doc. Ferianc vyvinul technológiu pestovanie monokryštálov sírnika kademnatého v peci s veľkým teplotným gradientom. Z jeho pedagogickej činnosti si zaslúži pozornosť špeciálna prednáška *Výroba kryštálov*. Okrem toho po dlhé roky učil fyziku pre poslucháčov rôznych kombinácií s chémiou.

Externé odkazy
--------------

* Matematický ústav SAV – zdroj, z ktorého pôvodne čerpal tento článok. Vzhľadom na to, že tento zdroj ešte nemá vyriešené autorské práva podľa licencie CC-BY-SA 3.0, nie je zatiaľ vhodné preberať články označené touto šablónou.

Autoritné údaje: * ISNI: 0000000057793604
* NK ČR: ola2003175123
* SNK: 148781
* VIAF: 84982775
***27 čiže smrť robí umelca*** je názov románu slovenskej spisovateľky Alexandry Salmela, ktorý prvýkrát vyšiel vo fínskom jazyku pod názvom „27 Eli kuolema tekee taiteilijan". Dielo býva zaraďované do postmodernizmu. Príbeh má viacero rozprávačov, nielen ľudí ale i zvierat a vecí. Hlavná rozprávačka Angie, mačka Kassandra, automobil Opel Astra, plyšové prasiatko Pánprasiatko a Marko - otec detí. Základné elementy príbehu sú rodina s tromi deťmi bývajúca na fínskom vidieku a Angie, slovenská študentka, ktorá prijala ponuku pobytu od vysokoškolského učiteľa fínskej literatúry.

Román je ocenený fínskou cenou za literárny debut novín „Helsingin Sanomat" po prvýkrát v histórii ako dielo nefínskeho autora. Alexandra Salmela postúpila s týmto dielom aj medzi finalistov najprestížnejšej fínskej ceny „Finlandia". Kniha sa vo Fínsku stala literárnou senzáciou. 

V roku 2012 bol román nominovaný medzi finalistov slovenskej ceny Anasoft litera.

Referencie
----------

1. ↑  Anasoft litera Archivované 2012-11-28 na Wayback Machine - zoznam finalistov

Zdroj
-----

* SALMELA, Alexandra. *27 čiže smrť robí umelca*. Bratislava: Q111, 2011. poznámka vydavateľa, ISBN 978-80-89092-61-1
* Alexandra Salmela: 27 eli kuolema tekee taiteilijan, Teos, Helsinki, 2010, 311 strán, ISBN 9789518513028
***The Alexandria Quartet***, česky vyšlo ako *Alexandrijský kvartet*, je román - fikcia zaraďovaný do literárneho smeru postmoderna. Napísal ho anglicky píšúci spisovateľ Lawrence Durrell. Tetralógia pozostáva zo štyroch románov:

* *Justine*
* *Balthazar*
* *Mountolive*
* *Clea*

*Justine* obsahuje úvodný príbeh rozprávaný jedným z protagonistov deja, učiteľom anglickej literatúry a spisovateľom Darleyom, milencom vydatej ženy Justine. V tomto dieli sa zároveň uvádzajú na scénu všetky postavy románu, ktoré sa neskôr objavujú v ďalších častiach - Melissa, Balthazar, Clea, Mountolive, Nessim a iní. Zápletka je detektívneho charakteru, vychádza na povrch počas bohato rozvetveného rozprávania postupne, v dobre odhadnutých dramatických dávkach. Priestor, v ktorom sa odohráva príbeh je spodobený plasticky a citlivo, v štýle lyrického realizmu. Detailne hĺbkovo analyzované psychologické profily postáv a značná dávka sebareflexie spojená s barokovo opisným a senzuálnym vyobrazením egyptskej krajiny urobili z románu čítanie pre náročných.

Dej sa odohráva v egyptskej Alexandrii tesne pred druhou svetovou vojnou. Mesto a krajina okolo sú výraznými témami príbehu. Spôsob vtedajšieho života alexandrijskej smotánky vyznávajúcej koptské vierovyznanie, milostné vzťahy, Darleyho milenky a magické vedy zároveň s napínavým príbehom tvoria pestrú mozaiku vtedajšieho sveta.

Tri knihy sú písané v prvej osobe, *Mountolive* v tretej.
Román v druhej a tretej časti opisuje príbeh uvedený na scénu v prvej časti, no z iných hľadísk daných rozprávačov. *Balthazar* reinterpretuje udalosti z intelektuálneho a filozofického uhla. *Mountolive* je prerozprávanie z pohľadu tretej osoby. Uplatňuje sa tu tak relativistické poňatie príbehu. Štvrtá časť (*Clea*), ktorej dej sa odohráva už počas druhej svetovej vojny ukazuje vyzretejšieho Darleyho a jeho vzťah k maliarke Clei Montisovej.

Referencie
----------

1. ↑   *Durrell: A Chronology* [online]. International Lawrence Durrell Society, [cit. 2012-10-25]. Dostupné online. (po anglicky)
2. ↑  LILLIOS, Anna. *Lawrence Durrell* [online]. International Lawrence Durrell Society, [cit. 2012-10-25]. Dostupné online. (po anglicky)
3. 1 2  KUIPER, Kathleen. *The Alexandria Quartet* [online]. Encyclopædia Britannica, Inc. 25.11.2011, [cit. 2012-10-25]. Dostupné online. (po anglicky)

Zdroj
-----

* DURRELL, Lawrence. *Alexandrijský kvartet*. Preklad Vladimír Medek. 1. vyd. Praha : Odeon, 1989. 975 s. (Klub čtenářů; zv. 615.) ISBN 80-207-0063-3. (po česky)
**Respiračná alkalóza** je porucha acidobázickej rovnováhy, ktorá vzniká na základe zníženia koncentrácie vodíkových katiónov v extracelulárnej tekutine (tekutine obklopujúcej bunky tela) a zvýšením pH nad 7,44, a je spôsobená nadmerným vylučovaním oxidu uhličitého z organizmu.

Vznik a príčiny
---------------

Respiračná alkalóza sa vyvíja, keď je alveolárna ventilácia (zjednodušene dýchanie) zvýšená v porovnaní s produkciou oxidu uhličitého. Vo väčšine prípadov je totiž produkcia oxidu uhličitého relatívne stabilná, takže jeho pokles (hypokapnia) v organizme je zvyčajne výsledkom jeho zvýšenej eliminácie (vylučovania).

Znížená produkcia oxidu uhličitého môže byť základným mechanizmom vzniku alkalózy vtedy, keď je bazálny metabolizmus výrazne znížený, ako u pacienta s ťažkou hypotyreózou alebo hypotermiou.

Príčiny respiračnej alkalózy sú spojené s patologickými procesmi spôsobenými hyperventiláciou, pričom najčastejšie príčiny sú uvedené v tabuľke nižšie.

|  |  |
| --- | --- |
| Choroby CNS | traumy, nádory, infekcie - meningitídy, encefalitídy, stres |
| Choroby pľúc | pľúcna embólia, edém pľúc alebo pneumónie |
| Iné | sepsa, horúčka, výšková choroba |

Následky
--------

Respiračná alkalóza spôsobuje viaceré metabolické abnormality, od zmien hladiny draslíka, fosfátov a vápnika až po rozvoj miernej laktátovej acidózy. Ako kompenzačný mechanizmus dochádza k zníženiu koncentrácie arteriálneho pCO₂ prostredníctvom hyperventilácie.

Znížená koncentrácia ionizovaného vápnika môže viesť k vzniku tetanických kŕčov. Hypokapnia vedie k zúženiu mozgových ciev so vznikom bolestí hlavy, závratmi, zmätenosťou až stratou vedomia.

Klinický obraz
--------------

U osôb s respiračnou alkalózou môže byť prítomné tachypnoe alebo hyperpnoe, bolesť v hrudi, svetloplachosť, synkopa, kóma, záchvaty, extrémna strnulosť, precitlivenosť, pálenie, ťažkosti s koncentráciou, triaška, rozmazané videnie, slabosť, parestézie, tetánia.

Referencie
----------


|  |  |
| --- | --- |
| Portal | Medicínsky portál |

1. ↑  DOBROTA, Dušan, a kol. *Lekárska biochémia*. 2. vyd. Martin : Osveta, 2016. 799 s. ISBN 978-80-8063-444-5. S. 575 – 583.
2. 1 2   *Alkalóza* [online]. , 2016, [cit. 2023-10-24]. Dostupné online.
3. ↑  PALMER, BIFF F. *Evaluation and Treatment of Respiratory Alkalosis.* [online]. , 2012, [cit. 2023-11-11]. Dostupné online.
4. ↑  LOVÁSOVÁ, EVA. *Poruchy acidobázickej rovnaváhy*. , Neznáme, [cit. 2023-10-24].
**Slopniansky potok** je potok na Strednom Považí, v južnej časti okresu Považská Bystrica. Je to ľavostranný prítok Pružinky, meria 3 km a je tokom IV. rádu.

Pramení v Strážovských vrchoch, v podcelku Trenčianska vrchovina, na severozápadnom úpätí Ostrej Malenice (909,2 m n. m.), severovýchodne od osady Podmalenice v lokalite Bradačevo, v nadmorskej výške približne 500 m n. m. Na hornom toku tečie severovýchodným smerom, sprava priberá krátky prítok z južného svahu Babieho (481,0 m n. m.) a stáča sa smerom na sever. Ďalej priberá ľavostranný prítok zo severovýchodného svahu Prašnice (550,8 m n. m.) a zároveň vstupuje do Podmanínskej pahorkatiny v Považskom podolí. Tu preteká intravilánom obce Slopná, kde opäť zľava priberá prítok spod kóty 470,3 m. Napokon sa stáča na severovýchod a v intraviláne tejto obce ústi v nadmorskej výške cca 303 m n. m. do Pružinky.

| * z
* d
* u
Vodné toky v povodí Pružinky |
| --- |
| *Pružinka* → *Váh* → *Dunaj* |
| 
* Beluša
* Biely potok
* Dlhý potok
* Kamenický potok
* Konopný potok
* Podskalský potok
* **Pružinka**
* Slopniansky potok
* Strážovský potok
* Sverepec
* Visolajský potok
* Zákopčianka

 |
***Umenie zdravo žiť*** je publikácia slovenskej autorky Kataríny Horákovej. Prvé vydanie knihy vyšlo v roku 2009, druhé v roku 2010.

Kniha na praktických príkladoch podľa vedeckých poznatkoch a skúseností autorky opisuje potrebu zdravej stravy pre kvalitný a plnohodnotný život bez chorôb a zdravotných problémov. 

Opisuje cestu k zdraviu a štíhlej postave, vysvetľuje význam trávenia pre organizmus, chudnutia a ozdravovanie tela, ako aj zásady kombinovanej (oddelenej) stravy a zdravý životný štýl. Venuje sa zásadám zdravého stravovania, upozorňuje na nebezpečenstvo „prekyslenia organizmu", na potraviny „kyselinotvorné" a „zásadotvorné", ďalej na udržanie acido-bázickej rovnováhy pomocou potravín. Predstavuje glykemický index potravín a potravinovú pyramídu pre ľudí bojujúcich s nadváhou. Vysvetľuje význam konzumácie rýb, prečo jesť pomaly a obmedziť konzumáciu mäsa. 

Témami knihy je aj význam vody pre kvalitný život, prečo sa ľahšie chudne s vodou a aký je správny pitný režim. Autorka zvýrazňuje význam zelených potravín - chlorella, spirulina a zelený jačmeň. V druhej časti knihy sa autorka venuje témam potravinových zlozvykov, sugescii, problémom s hmotnosťou a pomalým metabolizmom. Ďalej kniha obsahuje recepty a a rôzne diéty.

Okrem špecifických rád z oblasti zdravej stravy autorka upozorňuje na význam optimistického prístupu k životu a humoru.

Referencie
----------

* HORÁKOVÁ, Katarína. *Umenie zdravo žiť*. Bratislava : Metro Media, 2009. 232 s. (Zdravý životný štýl.) ISBN 978-80-969606-6-8.

Externé odkazy
--------------

* Kniha na stránkach vydavateľstva
**Globálny deň lásky**, anglicky **Global Love Day** (GLD) je oslava humanity prebiehajúca v krajinách a komunitách po svete každého 1. mája. **The Love Foundation** je nezisková organizácia, cieľom ktorej je "inšpirovať ľudí k nepodmienenej láske" a organizuje medzinárodný míting na symbolický deň nepodmienenej lásky. Od vzniku Globálneho dňa lásky je jeho hlavná idea "Láska začína so mnou".

6 princípov Globálneho dňa lásky:

* Sme jedno ľudstvo na tejto planéte.
* Všetok život je prepojený a vzájomne závislý.
* Všetci zdieľajú vesmírnu väzbu lásky.
* Všetko začína so sebaprijatím a odpustením.
* S rešpektom a súcitom prijímame rozmanitosť.
* Spoločne tvoríme pokrok pomocou lásky.

Srdce jako symbol lásky.

História
--------

Názov a koncept Globálneho dňa lásky navrhol Harold W. Becker v roku 2003 a štartoval 1. mája 2004. Každoročná oslava vznikla ako forma oslavy našej humanity a jednoty cez nepodmienenú lásku. Vo svojom úvodnom dopise Becker uviedol: "Nie je nič, co musíme urobiť, ale potrebujeme cítiť lásku. Je to prosté. Globálny deň lásky je len náš spôsob ako povedať, že láska je naša a zdielať každú chvíľku našich životov."

### Oslavy

Od roku 2004 sa Globálny deň lásky oslavuje každý rok po celom svete. Jednotlivci, skupiny a organizácie sú vyzvané vytvoriť a hostiť zhromaždenia a slávnosti podľa ich jedinečnej inšpirácie, kultúry a sociálnych zvykov. Podľa Nadácie lásky sa uskutočnili stretnutia vo viac než 143 krajinách. Väčšie pozoruhodné oslavy, ktoré prilákali mnoho účastníkov prebehli v krajinách ako Kamerun, Nigéria, Bangladéš, Libéria, India, Pakistan, Uganda, Nepál, Sierra Leone, Guatemala, Španielsko, Kórea, Keňa a v mnohých štátoch USA.

### Prehlásenie

Dosiaľ viac ako 400 prehlásení bolo doručených guvernérom, primátorom a radám v USA a Kanade, ktoré 1. máj označili ako Globálny deň lásky.

### Vodný kryštál Emoto

V roku 2007, Masaru Emoto ponúkol laboratórny obrázok vodného kryštálu Globálneho dňa lásky. Kryštál ukazuje efekty globálnej lásky a oslavu života.

Umelecká a literárna pozvánka
-----------------------------

Na počesť Globáneho dňa lásky hostí Nadácia lásky každoročne Umeleckú a literárnu pozvánku (Art, Essay and Poetry Invitational), kde ľudia každého veku môžu zdieľať svoje kreatívne výrazy globálnej lásky. Diela reflektujú univerzálne chápanie lásky, jednoty, tolerancie, súcitenia a prezentujú ideu Globálneho dňa lásky s jeho témou "Láska začíná so mnou".

Externé odkazy
--------------

* Oficiální web Global Love Day (po anglicky)
**Alexandrín** je rýmovaný dvanásťslabičný (mužský) alebo trinásťslabičný (ženský) verš tvorený jambickými stopami so stálou prerývkou po šiestej slabike (sSsSsS||sSsSsSs). Niekedy sa o ňom preto hovorí ako o *jambickom hexametri*, čo však vedie k zámene so skutočným (daktylským) hexametrom.

Vznikol vo francúzskej poézii okolo roku 1180. Je pomenovaný po starofrancúzskom epose o Alexandrovi Veľkom Roman d’Alexandre. Hojne sa používal vo francúzskej (Pierre Corneille, Racine, Molière) a od renesancie aj v nemeckej poézii. Menej sa vyskytuje v anglickej literatúre, vôbec sa neujal v španielskej a talianskej literatúre. Použil ho Pavol Országh-Hviezdoslav:

*Keď slnko zájde skonom a noc temné krídla*
*hviezd oky posiate v šír rozstrie ponad zem:*
*jak včely do úľa hneď každý záujem*
*sa vracia z poľa činov v úkryt svojho bydla.*
*Do seba vstúpi človek, sňatý s motovidla,*
*kde ako Ixion sa svíjal tam a sem,*
*do seba vojde zas, otrasúc šatný lem,*
*v sieň, ktorú vyzdobily vidín maľovidlá.*
*Tu doma je, kam vlastne dľa poslania patrí,*
*z pút smyslov unikol jak vtáča nástrahe,*
*a žije plným žitím pre seba a v sebe.*
*Len keď strasť zemskú vrhol do večernej vatry,*
*len vtedy octne sa zas človek na dráhe,*
*po nejž, i kým tu hlivie, zájsť môž’ na čas v nebe.*
*(Pavol Országh-Hviezdoslav, Sonety, I)*
V českej literatúre alexandrín použili Karel Hynek Mácha, Otokar Březina, Karel Hlaváček, Vítězslav Nezval, Ivan Blatný, Vladimír Holan, Jiří Orten aj Oldřich Vyhlídal.

*Píši vám, Karino, a nevím, zda jste živa,*
*zda nejste nyní tam, kde se už netoužívá,*
*zda zatím neskončil váš nebezpečný věk.*
*Jste mrtva? Poproste tedy svůj náhrobek,*
*aby se nadlehčil. Poproste růže, paní,*
*aby se zavřely. Poproste rozpadání,*
*aby vám přečetlo list o mém rozpadu.*
*(Jiří Orten, Sedmá elegie)*

Literatúra
----------

* Josef Brukner, Jiří Filip, *Poetický slovník*, Mladá fronta, Praha 1997.
* Miroslav Červenka, *Český alexandrin*, Česká literatura 41, 1993, č. 5, s. 459–513.
* Miroslav Červenka, Květa Sgallová, Petr Kaiser, *Hlavní česká přízvučná metra v 19. století*,[v:] *Słowiańska metryka porównawcza VI. Europejskie wzorce metryczne w literaturach słowiańskich*, Warszawa 1995, pp. 75–144.
* Roy Lewis, *On Reading French Verse. A study of Poetic Form*. Oxford 1982.

Referencie
----------

1. ↑  V anglickej literatúre alexandrin sa vyskytuje len ako posledný verš Spenserovskej strofy (ababbcbcc).
**2006 BC8** je planétka zo skupiny Apollo, patriaca súčasne medzi objekty pravidelne sa približujúce k Zemi (NEO). Pretože sa v budúcnosti môže veľmi priblížiť k Zemi, bola zaradená medzi potenciálne nebezpečné telesá (PHA). Jej dráha nie je dosiaľ definitívne určená, preto jej nebolo doteraz pridelené katalógové číslo.

Popis objektu
-------------

Vzhľadom na to, že bola pozorovaná iba počas jedného týždňa počas najväčšieho priblíženia sa k Zemi, nebolo možné uskutočniť spektroskopický výskum. Preto o jej chemickom zložení nie je nič známe. Jej priemer je odhadovaný na základe hviezdnej veľkosti a pretože nie je známe ani albedo jej povrchu, je preto do veľkej miery neistý rovnako ako údaje o hmotnosti a strednej hustote, uvedenej v pripojenej tabuľke.

História
--------

Planétku po prvýkrát pozorovali 23. januára 2006 okolo 10:00 svetového času (UTC) jednometrovým ďalekohľadom vybaveným CCD kamerou na Lincoln Laboratory Observatory astronómovia M. Bezpalko, L. Manguso, D. Torres, R. Kracke a A. Milner. Ešte predtým toho istého dňa o 06:08 UTC preletela planétka v minimálnej vzdialenosti 1,8 miliónov kilometrov od stredu Zeme. Vzhľadom na túto pomerne veľkú vzdialenosť nebol jej zdanlivý pohyb po oblohe extrémne veľký, preto bola pozorovaná až do 30. januára 2006. Pozorovania sa zúčastnilo mnoho hvezdární, vrátane observatória na Kleti, ktoré bolo zatiaľ posledné. Pozorovacie podmienky budú umožňovať jej sledovanie prakticky do konca februára 2006, keď jej zdanlivá hviezdna veľkosť klesne zo súčasnej hodnoty 20m na 24m.

Výhľad do budúcnosti
--------------------

Na základe doterajších pozorovaní bola planétka zaradená medzi potenciálne nebezpečné. Jej dráha sa takmer pretína so zemskou a preto môže v budúcnosti dôjsť ku kolízii obidvoch telies, aj keď je to veľmi nepravdepodobné. K prvému nebezpečnému priblíženiu dôjde 23. januára 2066. Celková kumulatívna pravdepodobnosť zrážky v období rokov 2066 až 2103 je veľmi nízka a odhaduje sa na 3,1 × 10−6.

Z očakávaných skorších opätovných priblížení tejto planétky k Zemi bude zaujímavý prelet okolo Zeme 25. júna 2046, keď by mala minúť Zem vo vzdialenosti 432 tis. km (najväčšie možné priblíženie vzhľadom na nepresnosť parametrov dráhy by mohlo byť dokonca až 294 tis. km).

Externé odkazy
--------------

* 2006 BC8 – vlastnosti a orbitálny diagram v JPL Small-Body Database NASA (po anglicky)
* 2006 BC8 – orbitálne vlastnosti a pozorovania na webe Minor Planet Center (po anglicky)
* 2006 BC8 – orbitálne vlastnosti na astronomickom serveri Pedagogickej fakulty ZČU v Plzni (po česky)
* 2006 BC8 – poloha na hviezdnej mape na webe Heavens-Above
* Asteroid 2006 BC8 Archivované 2009-03-21 na Wayback Machine (po anglicky)
* 2006 BC8. - NeoDys (po anglicky)
* 2006 BC8 - impactor table (po anglicky)
**3168 Lomnický Štít** je planétka, ktorú objavil Antonín Mrkos večer dňa 1. decembra 1980 na juhočeskej hvezdárni Kleť. Je pomenovaná po observatóriu na Lomnickom Štíte.

Okolnosti objavu
----------------

Planétka sa v čase objavu nachádzala v južnej časti súhvezdia Perzeus (*Perseus*), v tesnej blízkosti hranice so súhvezdím Býka (*Taurus*), asi 1° juhovýchodne od jasnej hviezdy {\displaystyle \zeta } Per (+2,8 mag), mala zdanlivú fotografickú jasnosť +16,8 mag a bola 12. planétkou objavenou v prvej polovici decembra 1980. Svedčí o tom aj jej predbežné označenie **1980 XM**, ktoré dostala krátko po objave.

V objavovej opozícii bola planétka na Kleti pozorovaná aj v ďalších 2 nociach a celkovo bolo zmeraných 6 pozícií, neskôr zaslaných do MPC. Naposledy bola planétka pozorovaná večer 30. decembra 1980.

Dráha
-----

Planétka obieha okolo Slnka v strednej vzdialenosti 448 mil. km po takmer kruhovej dráhe s dobou obehu 5,19 roku (1898 dní). K Zemi sa približuje na minimálnu vzdialenosť 259 mil. kilometrov a jej veľkosť je odhadovaná na 17 km.

Očíslovanie planétky bolo zverejnené v cirkulári MPC č. 9352 vydanom dňa 7. januára 1985.

Pomenovanie
-----------

Planétka je pomenovaná po meteorologickom a slnečnom observatóriu vo Vysokých Tatrách, na ktorom objaviteľ pracoval asi 20 rokov.

Meno planétky sa stalo oficiálnym po zverejnení v cirkulári MPC č. 23136 vydanom dňa 26. februára 1994 Medzinárodnou astronomickou úniou.

Pozri aj
--------

* Zoznam planétok 3001-3250

Iné projekty
------------

Commons
* Spolupracuj na Commons Commons ponúka multimediálne súbory na tému **3168 Lomnický Štít**

Externé odkazy
--------------

* 3168 Lomnický Štít – vlastnosti a orbitálny diagram v JPL Small-Body Database NASA (po anglicky)
* 3168 Lomnický Štít – orbitálne vlastnosti a pozorovania na webe Minor Planet Center (po anglicky)
* 3168 Lomnický Štít – orbitálne vlastnosti na astronomickom serveri Pedagogickej fakulty ZČU v Plzni (po česky)
* 3168 Lomnický Štít – poloha na hviezdnej mape na webe Heavens-Above
* Hvezdáreň na Kleti (po česky)

  

*… | 3167 Babcock | **3168 Lomnický Štít** | 3169 Ostro | …*
**2006 DN** je planétka zo skupiny Apollo, patriaca súčasne medzi Mars križujúce planétky a objekty pravidelne sa približujúce k Zemi (NEO). Pretože sa v budúcnosti môže veľmi priblížiť k Zemi, bola zaradená tiež medzi potenciálne nebezpečné planétky (PHA). Jej dráha nie je dosiaľ definitívne určená, preto jej nebolo doteraz pridelené katalógové číslo.

Popis objektu
-------------

Vzhľadom na to, že bola pozorovaná iba šesť dní, nebolo možné uskutočniť spektroskopický výskum. Preto o jej chemickom zložení nie je nič známe. Jej priemer je odhadovaný na základe hviezdnej veľkosti a pretože nie je známe ani albedo jej povrchu, je preto do veľkej miery neistý.

História
--------

Planétku objavil 20. februára 2006 približne v 09:31 svetového času (UTC) 0,68 metrovým Schmidtovým ďalekohľadom s kamerou CCD v rámci programu Catalina Sky Survey astronóm R. A. Kowalski ako teleso zdanlivej hviezdnej veľkosti 19,5m. Najbližšie k Zemi bude 17. marca 2006 a to v minimálnej vzdialenosti 3,9 mil. km.

Výhľad do budúcnosti
--------------------

Zo znalostí súčasných elementov dráhy planétky vyplýva, že minimálna vypočítaná vzdialenosť medzi jej dráhou a dráhou Zeme je 645 tis. km. Najbližšie veľké priblíženie k Zemi na vzdialenosť 660 tis. km sa očakáva 4. apríla 2027. Vzhľadom na doterajšiu neistotu v určení parametrov dráhy by sa však mohla priblížiť až na 136 tis. km. Tesnejší prelet je vypočítaný na 22. apríla 2077, keď by sa planétka mala priblížiť v extrémnom prípade až na 22 tis. km od stredu našej planéty, teda asi 15 tis. km nad jej povrchom. Napriek tomu kumulatívna pravdepodobnosť zrážky so Zemou v tomto storočí nie je príliš vysoká a bola vyčíslená na 1,6×10−6. Na turínskej stupnici je preto klasifikovaná stupňom 0, na palermskej -5,58. Ak by však ku kolízii došlo, bola by rýchlosť stretu telesa so Zemou približne 11,8 km/s. Vzhľadom na odhadovaný rozmer by jej kolízia so Zemou spôsobila rozsiahle regionálne škody.

Externé odkazy
--------------

* 2006 DN – vlastnosti a orbitálny diagram v JPL Small-Body Database NASA (po anglicky)
* 2006 DN – orbitálne vlastnosti a pozorovania na webe Minor Planet Center (po anglicky)
* 2006 DN – orbitálne vlastnosti na astronomickom serveri Pedagogickej fakulty ZČU v Plzni (po česky)
* 2006 DN – poloha na hviezdnej mape na webe Heavens-Above
* Asteroid 2006 DN. - NEO page. NASA/JPL (nákres dráhy) Archivované 2009-03-21 na Wayback Machine (po anglicky)
* 2006 DN. - NeoDys (po anglicky)
* MPEC 2006-D14 : 2006 DN. - Minor Planet Center Electronic Circular (hlásenie objavu) (po anglicky)
**DEFCON** (skratka z **DEF**ence readiness **CON**dition) je skratka používaná na označovanie stupňa pohotovosti a pripravenosti ozbrojených síl USA. Stupnica DEFCON má celkovo 5 stupňov, pričom za mierový sa považuje stupeň 5.

Stupne DEFCON
-------------

### DEFCON 5

Bežný, mierový stupeň. Nehrozí žiadne bezprostredné nebezpečenstvo.

### DEFCON 4

Zvýšená funkcia spravodajských a tajných služieb. Stále však prebieha situácia ako počas mieru.

### DEFCON 3

Zvýšená pripravenosť ozbrojených síl. Spoločnosť čelí nepriamym informáciám o ohrození. Letecké ozbrojené sily sú pripravené na obranu do 15 minút.

### DEFCON 2

Vysoká pravdepodobnosť nebezpečenstva útoku alebo ohrozenia štátu, či teritória. Ozbrojené sily sú v pohotovosti a pripravené na útok do 6 hodín. Veľká pravdepodobnosť nukleárnej vojny.

### DEFCON 1

Priama hrozba útoku alebo ohrozenia štátu. Ozbrojené sily sú v maximálnej pohotovosti. Hrozí priame nebezpečenstvo nukleárnej vojny.

Vyhlásenie DEFCON 2
-------------------

Vyhlásenie druhého stupňa DEFCON bolo celkovo dvakrát, prvýkrát počas kubánskej krízy, druhýkrát počas vojny v Perzskom zálive. 24. októbra 1962 išlo o priamu hrozbu pred možnosťou nukleárneho útoku z Kuby,15. januára 1991 išlo o operáciu Púštna búrka na začiatku vojny v Perzskom zálive.

Vyhlásenie DEFCON 3
-------------------

DEFCON 3 bol vyhlásený bezprostredne počas teroristických útokov 11. septembra 2001 v USA ako reakcia na udalosti a ich predpoklad vývinu. V tomto čase bol pripravovaný aj možný stupeň 2 DEFCON v prípade, ak by sa situácia nezlepšovala. DEFCON 2 nakoniec vyhlásený nebol.

Referencie
----------

1. ↑
**Hong Chau** (\* 25. jún 1979, Thajsko) je americká herečka vietnamského pôvodu, ktorá je známa svojou rolou vo filme *Veľryba* (2022), za ktorú získala aj nomináciu na Academy Awards, pre najlepšiu herečku vo vedľajšej úlohe.

Detstvo a mladosť
-----------------

Chauová sa narodila vietnamským rodičom, ktorí žili v utečeneckom tábore v Thajsku, kam utiekli počas Vietnamskej vojny koncom 70. rokov. Počas ich emigrácie do Thajska, bola jej matka s Chauovou v šiestom mesiaci tehotenstva. Má dvoch bratov. Vietnamský katolícky kostol v New Orleans, v štáte Louisiana, sponzoroval Chauovú a jej rodinu, pri sťahovaní do Spojených štátov. Jej rodný jazyk je vietnamčina a angličtinu sa naučila v škole. Vyrastala v New Orleans a predtým, ako sa začala venovať hereckej kariére, vyštudovala filmové štúdiá na Boston University College of Communication.

Kariéra
-------

Chauová sa začala profesionálne venovať herectvu v roku 2006. Jedna z jej väčších rolí, bola v televíznom seriály Treme (2010 – 2013). V roku 2015 účinkovala aj v Off-Broadway. V roku 2017 mala vedľajšiu úlohu v prvej sérii televízneho seriálu, *Veľké malé klamstvá*. V rovnakom roku, si zahrala po boku Matta Damona a Christopha Waltza, vo filme *Zmenšovanie*. Film získal pozitívne recenzie a herecký výkon Chauovej, bol označený za výnimočný. Chauová získala aj niekoľko nominácii, ako napríklad Zlatý glóbus, či Florida Film Critics Circle Awards.

V roku 2018 stvárnila vedľajšiu úlohu v televíznom seriály *Homecoming* a o rok neskôr, hrala v televíznom seriály *Watchmen*.

V roku 2020 ju pozval režisér Darren Aronofsky, na konkurz, do filmu *Veľryba*. Film mal premiéru v roku 2022 a jej herecký výkon, bol pozitívne chválený filmovými kritikmi a získala nomináciu na Academy Awards, pre najlepšiu herečku vo vedľajšej úlohe. V rovnakom roku, sa objavila aj vo filme *The Menu*, po boku Ralpha Fiennesa.

V roku 2023 hrala po boku Hope Davis, Mayi Hawke a Toma Hanksa, vo filme Wesa Andersona *Asteroid City*. V januári 2023 mal premiéru televízny seriál *Poker Face*, kde Chauová hrá jednu z postáv.

Súkromný život
--------------

Chauová v novembri 2020 porodila dcéru.

Iné projekty
------------

Commons
* Spolupracuj na Commons Commons ponúka multimediálne súbory na tému **Hong Chau**

Externé odkazy
--------------

* Hong Chau v Česko-Slovenskej filmovej databáze
* Hong Chau v Internet Movie Database (po anglicky)

Zdroj
-----

*Tento článok je čiastočný alebo úplný preklad článku Hong Chau na anglickej Wikipédii.*

Autoritné údaje: * GND: 116148275X
* LCCN: no2007020033
* NK ČR: xx0244450
* VIAF: 15152199189414280272
* WorldCat: lccn-no2007020033
Súradnice: 49°02′13″S 18°15′47″V﻿ / ﻿49,036868°S 18,263029°V﻿ / 49.036868; 18.263029

**Kvašov** je potok na strednom Považí, tečie v západnej časti okresu Púchov, na dolnom toku tvorí hranicu s okresom Ilava. Niekedy sa označuje ako *Suchlica*. Je to pravostranný prítok Lednice, meria 10,1 km a je tokom IV. rádu.

Prameň
------

Pramení v Bielych Karpatoch, v podcelku Vršatské bradlá, na severnom svahu Závlačnej (635,5 m n. m.) v nadmorskej výške približne 560 m n. m.

Opis toku
---------

Najprv tečie východojuhovýchodným smerom, oblúkom sa stáča na juh, preteká osadou Močiare, kde priberá dva krátke prítoky z oboch strán. Potom pokračuje juhojuhovýchodným smerom cez obec Kvašov, kde priberá tri ľavostranné prítoky spod Harvanovej (483,3 m n. m.) a jeden pravostranný zo severného svahu Čížového (459,4 m n. m.). Následne tečie juhovýchodným smerom cez Bielokarpatské podhorie, priberá krátky prítok sprava z východného svahu Čížového, potom zľava prítok pretekajúci osadou Pod horou a vteká do Ilavskej kotliny, kde sa stáča smerom na juhovýchod. Napokon preteká pomedzi obce Horovce na ľavom a Dulov na pravom brehu a východne od Dulova ústi v nadmorskej výške cca 243 m n. m. do Lednice.

Referencie
----------

1. ↑   *Názvy vodných tokov* [online]. Bratislava: Úrad geodézie, kartografie a katastra SR, [cit. 2024-02-14]. Dostupné online.
2. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2024-02-14]. Dostupné online.
3. ↑   *Mapový portál HIKING.SK* [online]. Denník N, [cit. 2024-02-14]. Dostupné online.

| * z
* d
* u
Vodné toky v povodí Lednice |
| --- |
| *Lednica* → *Váh* → *Dunaj* |
| 
* Brezovský potok
* Divinec
* Dúbravský potok
* Javorník
* Kamenný potok
* Krivý potok
* Kvašov
* Kýčerský potok
* **Lednica**
* Nebrová
* Strošovský potok
* **Tovarský potok**
* Zrnovský potok
* Zubák

 |
**(4781) Sládkovič** je planétka, ktorú objavila Zdeňka Vávrová večer 3. októbra 1980 na juhočeskej hvezdárni Kleť. Je pomenovaná po slovenskom básnikovi Andrejovi Sládkovičovi.

Objav a pomenovanie
-------------------

Planétka sa v čase objavu nachádzala v juhovýchodnej časti súhvezdia Ryby (*Pisces*), asi 2,2° východne od hviezdy {\displaystyle o} Psc (+4,3 mag) a bola 15. planétkou objavenou v prvej polovici októbra 1980. Svedčí o tom aj jej predbežné označenie **1980 TP**, ktoré dostala krátko po objave. V objavovej opozícii bola planétka na Kleti pozorovaná aj v ďalších 4 nociach a celkovo bolo zmeraných 10 pozícií, neskôr zaslaných do MPC. Naposledy bola planétka pozorovaná večer 13. novembra 1980. Planétka bola na Kleti pozorovaná aj v auguste 1983 (1 noc, 2 pozície) a v januári roku 1991 (1 noc, 2 pozície). Očíslovanie planétky bolo zverejnené v cirkulári MPC č. 18093 vydanom dňa 28. apríla 1991.

Planétka je pomenovaná po slovenskom básnikovi Andrejovi Sládkovičovi (1820 – 1872), autorovi rozsiahleho básnického diela *Marína*. Meno planétky sa stalo oficiálnym po zverejnení v cirkulári MPC č. 21609 vydanom dňa 6. februára 1993 Medzinárodnou astronomickou úniou.

Dráha
-----

Planétka obieha okolo Slnka v strednej vzdialenosti 323 mil. km po mierne excentrickej dráhe s dobou obehu 3,17 roku (1157 dní). K Zemi sa približuje na minimálnu vzdialenosť 110 mil. kilometrov a jej veľkosť je odhadovaná na necelých 5 km.

Zaujímavosť
-----------

Planétka bola 16. augusta 1983 pozorovaná na Kleti ako nový objav s novým predbežným označením 1983 QB.

Pozri aj
--------

* Zoznam planétok 4751-5000

Externé odkazy
--------------

* Dráha planétky (4781) Sládkovič v Slnečnej sústave (interaktívny 3D applet, Java)
* Hvezdáreň na Kleti

  

*… | 4780 Polina | **4781 Sládkovič** | 4782 Gembloux | …*
**Novoapoštolská cirkev** chápe samu seba ako zväzok obcí, ktoré sú pokračovateľom prvotných kresťanských obcí, ktoré viedli apoštoli. Vznikla v poslednej fáze ľudských dejín, aby obnovila apoštolský úrad pred druhým príchodom Krista. Za zakladateľa sa považuje londýnsky kazateľ škótskej presbyteriánskej cirkvi Edward Irwing. So svojou skupinou v rokoch 1832 – 1835 ustanovil dvanásť apoštolov, ktorí boli následne vyslaní oznámiť svetu blížiaci sa druhý príchod Krista.

Úspech zaznamenali napríklad u pruského kráľa Fridricha Wilhelma IV. Predpoveď konca sveta na rok 1864 sa nenaplnila; následne nastal rozkol, ktorý bol spôsobený odlišným postojom k apoštolom. Jedna skupina tvrdila, že nie je možné ustanovovať ďalších (po smrti pôvodných apoštolov), druhá opak. Novoapoštolská cirkev, pomenovaná neskôr Hermannom Niehausom, patrila do druhej skupiny a cirkev sa dodnes vyznačuje zložitou hierarchiou.

Najvyšší stupeň tvoria apoštoli (kmeňoví spolu s okružnými a pomocnými), jednotlivé cirkevné obvody spravujú biskupi (pôvodne nazývaní anjelmi), obce vedú prednostovia spolu s pastiermi, diakonmi a ďalšími. Pre cirkev je charakteristické presvedčenie o jedinečnej a nezastupiteľnej úlohe apoštolov a tiež silný dôraz na sviatosti. V súčasnosti nadpolovičná väčšina členov pochádza z afrických krajín. Novoapoštolská cirkev bola v SR zaregistrovaná 1. 9. 2001. Podľa sčítania obyvateľov, domov a bytov z roku 2011 mala 166 členov; počas sčítania v roku 2021 sa k nej prihlásilo 73 veriacich.

Referencie
----------

* Vojtíšek, Z.: Encyklopedie náboženských směrů v České republice. Portál, Praha 2004
* Náboženská sloboda a registrácia cirkví

1. ↑   *Počet veriacich podľa sčítania obyvateľov, domov a bytov na Slovensku* [online]. Ministerstvo kultúry Slovenskej republiky, 2021, [cit. 2024-02-15]. Dostupné online.